C 283/50
SK
Úradný vestník Európskej únie
11.8.2023
Štvrtok 16. februára 2023
6. zdôrazňuje, že plánovanie mestskej infraštruktúry by sa malo rozvíjať v súlade s právnymi predpismi EÚ v oblasti bezpečnosti cestnej premávky vrátane bezpečnostných noriem pre cyklistiku; vyzýva Komisiu, aby urýchlila svoju prácu týkajúcu sa usmernení o požiadavkách na kvalitu vysokokvalitnej a bezpečnej cyklistickej infraštruktúry stanovených v smernici o RISM (5); zdôrazňuje, že treba zlepšiť technológie inteligentných dopravných systémov, aby sa zlepšila ich schopnosť rozoznávať cyklistov na ceste; 7. vyzýva Komisiu, aby uznala cyklistický priemysel vrátane výroby batérií pre elektrické bicykle a obehové hospodárstvo, a najmä MSP, za legitímnych partnerov v ekosystéme mobility priemyselnej stratégie EÚ a v programoch priemyselnej infraštruktúry a systémoch financovania; vyzýva Komisiu a členské štáty, aby podporovali projekty týkajúce sa cyklistiky a súvisiacich odvetví, ako sú okrem iného mobilita, cestovný ruch, zdravotníctvo a šport; 8. vyzýva Komisiu a členské štáty, aby podporovali výrobu bicyklov a komponentov „vyrobené v Európe“, a tým stimulovali konkurencieschopnosť priemyslu EÚ, a to preklenutím nedostatku investícií, zachovaním rovnakých podmienok na celosvetovej úrovni a stimulovaním relokalizácie a bezpečnosti dodávateľského reťazca, ako aj podporovaním kvalitných pracovných miest, vytváraním cyklistických zoskupení a zlepšovaním odbornej prípravy súvisiacej s priemyslom; 9. vyzýva Komisiu a členské štáty, aby zabezpečili prístupnosť cyklistiky pre osoby so zníženou pohyblivosťou, ako aj cenovú dostupnosť cyklistiky pre zraniteľné skupiny; konštatuje, že Európsky Sociálno-klimatický fond a štrukturálne a investičné fondy môžu pomôcť tým, ktorí sú najviac postihnutí „dopravnou chudobou“, a to podporou nákupu bicyklov alebo prístupu k službám spoločného využívania bicyklov; 10. vyzýva Komisiu, členské štáty a regionálne a miestne orgány, aby viedli vzdelávacie kampane a odbornú prípravu vrátane informačných kampaní s cieľom zvýšiť informovanosť o bezpečnosti cestnej premávky a podporiť bezpečné používanie bicyklov a elektrických bicyklov; ďalej vyzýva Komisiu, aby navrhla usmernenia o bezpečnej cyklistike (helmy, vekové obmedzenia, preprava detí atď.), a žiada, aby sa osobitná pozornosť venovala podpore cyklistiky medzi ženami a staršími ľuďmi, najmä prostredníctvom zlepšenia bezpečnosti; 11. v tejto súvislosti konštatuje, že riadne presadzovanie a monitorovanie má zásadný význam pre bezpečnosť a ochranu používateľov, a žiada, aby sa kládol dôraz na presadzovanie existujúcich pravidiel s cieľom zabezpečiť ohľaduplnú koexistenciu rôznych druhov dopravy; 12. zdôrazňuje potenciál elektrických bicyklov pri zvýšenom využívaní cyklistiky; konštatuje, že v záujme zachovania rýchleho zavádzania elektrických bicyklov a prístupu k nim je potrebné, aby sa bicykle s prídavným pohonom, ktoré dokážu dosiahnuť rýchlosť do 25 km/h, poskytla náležitá právna klasifikácia v právnych predpisoch EÚ aj vo vnútroštátnych právnych predpisoch; 13. poukazuje na to, že pri plánovaní bývania by sa mala venovať náležitá pozornosť bezpečným a zabezpečeným parkovacím miestam pre bicykle a nabíjacím kapacitám pre elektrické bicykle; 14. nabáda spoločnosti, verejné organizácie a inštitúcie, aby podporovali cyklistiku prostredníctvom osobitných stimulov vrátane programov pre zamestnancov a inštalácie dostatočného počtu parkovacích miest pre bicykle s elektrickými nabíjačkami a poskytovaním primeraných hygienických zariadení; 15. zdôrazňuje, že cyklistický cestovný ruch a cyklistiku vo vidieckych oblastiach treba podporiť urýchlením rozvoja siete EuroVelo a jej 17 trás, najmä zabezpečením silnejšej podpory, ako aj využívaním súčinnosti so sieťou TEN-T; 16.
nabáda členské štáty, aby znížili sadzby DPH na dodanie, prenájom a opravu bicyklov a elektrických bicyklov;
17.
vyzýva Komisiu, aby vyhlásila rok 2024 za Európsky rok cyklistiky;
18.
poveruje svoju predsedníčku, aby postúpila toto uznesenie Komisii, ako aj členským štátom a ich parlamentom.
(5)
Smernica Európskeho parlamentu a Rady (EÚ) 2019/1936 z 23. októbra 2019, ktorou sa mení smernica 2008/96/ES o riadení bezpečnosti cestnej infraštruktúry (Ú. v.
EÚ L 305, 26.11.2019, s. 1).